ოსკარის 81-ე დაჯილდოება
ოსკარის 81-ე დაჯილდოება — საუკეთესო ფილმებისა და კინოხელოვანების რიგით 81-ე დაჯილდოება კინემატოგრაფიულ ხელოვნებათა და მეცნიერებათა აკადემიის პრემიით. ცერემონია გაიმართა 2009 წლის 22 თებერვალს კოდაკის თეატრში, ჰოლივუდი, ლოს-ანჯელესი და მასში მონაწილეობა მიიღეს 2008 წელს გამოსულმა საუკეთესო ფილმებმა. ცერემონიას აშშ-ში გადასცემდა ტელეკომპანია ABC. ცერემონიის მასპინძელი იყო ავსტრალიელი მსახიობი ჰიუ ჯეკმენი. ლორენს მარკი იყო საღამოს პროდიუსერი, ოსკარის მფლობელი სცენარისტი და რეჟისორი ბილ კონდონი კი აღმასრულებელი პროდიუსერი. ცერემონიაზე ყველაზე წარმატებული ფილმი გამოდგა ღარიბი მილიონერი, რომელმაც რვა ოსკარი მოიგო, მათ შორის საუკეთესო სურათისთვის და რეჟისორისთვის (დენი ბოლი). ბენჯამინ ბატონის უცნაური ისტორია მეორე ადგილზე გავიდა სამი ჯილდოთი, მას მოჰყვნენ ბნელი რაინდი და მილკი ორი ჯილდოთი.